
Rezime: Mjerenje je neizostavni dio svakodnevnog govora. Mjerenja imaju veoma značajnu ulogu. Mnoge oblasti savremene tehnike razvile su se zahvaljujući novim mogućnostima mjerenja. Stoga sam obradila zadatke metrologije i uradila podjelu metrologije. Navela sam osnovne termine u metrologiji i objasnila ih. Predstavila sam historijski razvoj mjerenja, njegove početke i razvoj, te historijski razvoj mjerenja u Bosni i Hercegovini.

Uvod
Mjerenje je skup postupaka kojima se određuje vrijednost neke veličine. [1]
Kuda god krenemo susrećemo se s mjerenjem. Skoro da je nemoguće opisati bilo koju pojavu bez oslanjanja na mjerenje. Zavisno od vrste i cilja mjerenja, koriste se različiti mjerni instrumenti i prateća oprema. 

Čovjek po pojavama oko sebe i po svom biološkom ritmu ima osjećaj "da vrijeme prolazi". Vrijeme teče, dakle ne može se izravno mjeriti, jer bi ga trebalo uporediti s nekim drugim "vremenom". Mjeriti se mogu samo odsječci vremena, tzv. vremenski intervali, uspoređujući trajanje nekih pojava. Za jedinicu vremena uzima se trajanje neke pojave za koju se vjeruje da se jednoliko ponavlja. Kao prirodne jedinice vremena nameću nam se trajanja periodičnih pojava koje određuju naš životni ritam na Zemlji. To su: trajanje okreta Zemlje oko osi – dan, trajanje obilaska Mjeseca oko Zemlje – mjesec i trajanje obilaska Zemlje oko Sunca – godina. Najbliža nam je prirodna jedinica vremena dan i noć, nejednakog trajanja, ovisno o godišnjem dobu i mjestu na Zemlji. 
Između triju prirodnih jedinica vremena, dana, mjeseca i godine, ne postoji cjelobrojni odnos. Zato se one od davnina usklađuju dogovorom, raznim kalendarima. Danas se u većini zemalja upotrebljava gregorijanski kalendar. 

Osnovne karakteristike gregorijanskog kalendara jesu: Obična godina traje 365 dana. Svaka četvrta, tzv. prijestupna godina traje 366 dana. Stoljetne godine su prijestupne samo ako su djeljive sa 400. Stoljeće stvarno traje 100·365,24 = 36524 dana, a kalendarski bi trajalo 25·(3·365+366) = 36525 dana, dakle dan previše, pa jedna od četvrtih godina nije prijestupna. To je opet prekratko, pa je prijestupna svaka 400. godina. Godina ima 12 mjeseci, nejednakog trajanja – po 28, 29, 30 ili 31 dan. [2]
Mjerenja mogu biti jednostavna i rutinska, za takva mjerenja nije potrebna obuka. Međutim, za složena mjerenja sa sofisticiranom opremom vršioci moraju proći obuku i dobro poznavati metode i principe mjerenja. Veoma je važno da poznaju oblast u kojoj se vrše mjerenja. 

1. Zadaci i podjela metrologije
Nauka o mjerenju ili metrologija je specijalizirani dio pojedinih prirodnih i tehničkih nauka koji se bavi metodama mjerenja fizikalnih veličina, razvojem i izradom mjernih uređaja, reprodukcijom i pohranjivanjem mjernih jedinica, te svim ostalim aktivnostima koje omogućavaju mjerenje i usavršavanje mjernih postupaka. [3]

Skup aktivnosti čiji je cilj dobivanje vrijednosti mjerne veličine (fizičke veličine) predstavlja mjerenje. Značaj mjerenja kao praktične tehničke djelatnosti od prvenstvene je važnosti kako u svakodnevnom životu tako i u svim područjima privrede i nauke. 
Industrijska proizvodnja zahtijeva česta mjerenja, dok u tehničkoj dijagnostici se vrše mjerenja u cilju utvrđivanja stanja tehničkih sistema. Nakon konstrukcije novog proizvoda vrše se ispitivanja karakteristika prototipnog rješenja. Kontrola i mjerenje se vrše u svrhu automatskog upravljanja procesima. Bez mjerenja se ne može zamisliti kontrola kvaliteta proizvoda kao uslov za njegovu prodaju. 

U tehnici i tehnologiji proizvodnje različitih mašina i uređaja koriste se različite metode i sistemi ocjene karaktera proizvoda. Kvalitet proizvoda može se ogledati kroz geometrijsku tačnost, kvalitet površina, hemijskog sastava i mehaničkih karakteristika materijala. Kvalitet proizvoda je i direktna posljedica tačnosti tehnoloških procesa. Osnovne fizičke veličine se koriste za identifikaciju i kvalifikaciju kvaliteta proizvoda (dužina, masa, vrijeme, sila, pritisak). U različitim granama nauke i tehnike treba mjerenje istih fizičkih veličina provoditi jedinstvenim postupcima mjerenja i kontrole. Metrologija je nauka o mjerenju (grčki: μέτρον - mjerenje, λόγος - nauka).
Nauka o mjerenju obuhvata:

· principe i metode mjerenja,

· sredstva za izvođenje mjerenja i kontrole.

Ovo su potrebni uslovi kojima se obezbjeđuje jedinstvo mjera i mjerenja, tačnost izrade proizvoda i stabilnost i tačnost proizvodnih procesa.
Osnovni zadaci metrologije su:

· razvoj generalne teorije mjerenja,

· utvrđivanje jedinica fizičkih veličina i njihovih sistema,

· razvoj pouzdanih etalona mjernih jedinica metoda i postupaka njihovog čuvanja i reproduciranja,

· razrada metoda, postupaka, tehnika i sredstava izvođenja mjerenja i kontrole fizičkih veličina,

· razrada metoda ocjene greške mjerenja, stanja i tačnosti sredstava mjerenja i kontrole,

· razvoj ekspertnih sistema obezbjeđenja potrebne tačnosti mjerenja i kontrole i upravljanja proizvodnim procesima,

· razvoj metoda postizanja jedinstva mjera i mjerenja i realizacija aktivnosti usmjerenih ka povećanju tačnosti, pouzdanosti i proizvodnosti mjerenja i kontrole. 
Informacije o procesu ili proizvodu dobiju se mjerenjem u toku faza odvijanja procesa ili izrade proizvoda. To može da se ostvari različitim metodama i primjenom različitih mjernih sredstava i uređaja. 

1.1. Podjela metrologije

Podjela se može izvršiti prema različitim kriterijima. U procesu proizvodnje teži se većoj tačnosti, preciznosti i pouzdanosti proizvoda (mašina, alata i uređaja), jer se želi postići viši kvalitet proizvoda i usluga. Zbog toga se razvijaju tehnike i tehnologije mjerenja i kontrole proizvoda i metoda postupaka metrološkog obezbjeđenja proizvodnje.

Prema oblastima kojima se bavi metrologija se dijeli na:
· metrologiju dužina, površina i uglova,

· metrologiju mase, sile i pritiska,

· metrologiju fizičko - hemijskih veličina,

· metrologiju električnih veličina. 
Unutar ovakve opće podjele može se govoriti i o metrologiji dužina, vremena i frekvencije, metrologiji zapremine itd.
Metrologija se dijeli i na:

· opću i 

· primjenjenu.

Opća metrologija bavi se problemima mjerenja i kontrole povezanim sa svim metrološkim oblastima bez obzira na fizičke veličine mjernih sredstva. Bavi se pojmovima, pravilima i principima. Proučava: sistem jedinica mjerenja, greške mjerenja, metrološke karakteristike mjernih sredstava, teorije i informacije o mjerenju.
Primijenjena metrologija bavi se problematikom mjerenja u jednoj jedinoj karakterističnoj oblasti. Tu spada mjerenje i kontrola poznate i definirane jedne ili više fizičkih veličina.
Prema oblasti primjene metrologija može biti:
· tehnička

· medicinska,
· industrijska,

· astronomska itd.

Tehnička metrologija obuhvata probleme mjerenja u tehnici u kojoj su zastupljene sve metrološke oblasti sa odgovarajućim mjernim sredstvima i mjernim metodama.

Medicinska metrologija se bavi problemima mjerenja u medicinske svrhe (dijagnostika u medicini je nezamisliva bez mjerenja).

Industrijska metrologija se bavi problemima mjerenja (postupcima, tehnikama, tehnologijama i sredstvima) različitih veličina u industriji. To su veličine koje pripadaju jednom ili većem broju metroloških oblasti (dužina, masa, zapremina, električne veličine). 
Metrologija se može posmatrati i kao:
· naučna,

· industrijska i 

· zakonska (legalna). 

Naučna metrologija nema internacionalnu definiciju ali označava najviši nivo tačnosti u okviru datog područja. Fundamentalna metrologija može se označiti i kao naučna sa dodatkom zakonske i industrijske koje imaju naučnu kompetentnost. Naučna metrologija ima zadatak da ostvari održavanje etalona čiji rang odgovara stvarnim potrebama i mogućnostima jedne zemlje, regije ili područja djelatnosti, da ostvari validaciju etalona. Sve te aktivnosti se odvijaju u okviru raznih institucija i učešćem u procesima akreditacije, održavanja sljedivosti etalona prema međunarodnim standardima i ostvarivanjem međunarodne saradnje.

Fundamentalna (naučna) metrologija se dijeli u 11 oblasti:

· masa,

· elektricitet,

· dužina,

· vrijeme i frekvencija,

· temperatura,

· jonizirajuće zračenje i radioaktivnost,

· fotometrija i radiometrija,

· protok,

· akustika,

· količina supstance i

· interdisciplinarna metrologija.
Zakonska metrologija se bavi zakonski reguliranjem područja mjerenja uključujući izradu pravnih propisa, definicija tehničkih zahtjeva kako bi se postigla potrebna tačnost mjerenja i garancija sigurnosti i preciznosti izvršenih mjerenja. Zakonskom metrologijom obezbjeđuje se jasna garancija tačnosti, preciznosti i pouzdanosti izvedenih mjerenja, kroz razradu odgovarajućih međunarodnih i nacionalnih tehničkih i pravnih pravila i propisa u oblasti metrologije obezbjeđuje proizvode. 

Osnove zakonske metrologije su:

1. utvrđivanje mjernih jedinica,

2. razvoj postupaka čuvanja etalona i reproduciranja mjernih jedinica

3. razrada metoda mjerenja,

4. postavljanje metoda za provjeru mjernih sredstava,

5. druge aktivnosti za očuvanje jedinstva mjera i mjerenja u nacionalnim i međunarodnim razmjerama.

U okviru zakonske metrologije donose se u zakonodavnom postupku usvajanja propisi.
· Propisi za mjerila treba da garantiraju tačne rezultate mjerenja u:

· radnim uslovima,

· tokom cijelog perioda upotrbe mjerila,

· unutar zadatih dopuštenih grešaka.

S tim u vezi zahtjevi definirani zakonskim propisima odnose se na:

· mjerila,

· metode mjerenja,

· pakovane proizvode.

Zakonsko uređenje mjeriteljstva povlači za sobom:

· preventivne

· represivne mjere.

Prije stavljanja mjerila na tržište preduzimaju se preventivne mjere. Proizvođači dobijaju odobrenje od kompetentnog ovlaštenog tijela kada tip mjerila zadovolji sve odgovarajuće zakonske zahtjeve. Za mjerila koja se proizvode serijski, mora se ovjeravanjem osigurati da svako mjerilo ispunjava sve propisane zahtjeve u proceduri odobravanja. Za mjerila koja su u upotrebi, pregledi i periodične ponovne provjere se propisuju da bi se garantovalo da je mjerilo usaglašeno sa zakonskim zahtjevima.

Nadzor tržišta je represivna mjera kojom se otkriva svaka nezakonita upotreba mjerila. Etaloni za ovakve preglede i ispitivanja moraju biti sljedivi do nacionalnih ili međunarodnih etalona. Zaštita potrošača može da se razlikuje u različitim državama pa tako zahtjevi koji regulišu upotrebu mjerila postaju predmet nacionalne zakonske regulative.

U različitim područjima mjerenja koristi se i različita mjerna tehnika. Mjerna tehnika je dio metrologije.

Mjerna tehnika se može podijeliti na sljedeća osnovna područja:

1. precizna mjerna tehnika (mjerenje mjerila, kontrola etalona)

2. laboratorijska mjerna tehnika (razvoj mjerila i mjernih metoda)

3. industrijska mjerenja (proizvodnja, trgovina, promet itd.).

Mjerenja u mašinstvu su dio ispitivanja koja se vrše u svim fazama proizvodnje. Ispitivanja se mogu podijeliti na:

1. objektivna, čiji se rezultati mogu dokumentovati očitanim ili registrovanim vrijednostima,

2. subjektivna, koja su rezultat osjećaja svakog pojedinca. Ovo su ispitivanja vidom - vizuelna ocjena stanja ili mirisom, dodirom, sluhom (šumovi) i sl.

Ispitivanja u mašinstvu i tehnici mogu se podijeliti na:

1. tehničku dijagnostiku mašina i alata,

2. kontrolu procesa proizvodnje,

3. utvrđivanje stanja tehničkih sistema i

4. sigurnost i zaštita na radu. [3]
2. Osnovni termini u metrologiji 
Mjerni etalon je materijalizovana mjera, mjerni instrument, referentni materijal ili mjerni sistem namijenjen za definisanje, ostvarivanje, održavanje ili reprodukovanje jedinice jedne ili više vrijednosti veličine koja služi kao referentna.
· Primjer: Metar je definisan kao dužina puta koju u vakuumu pređe svijetlost u vremenu 1/299792458 sekunde. Primarni nivo metra je realizovan talasnom dužinom jodno stabilizovanog helium-neonskog lasera. Za niže nivoe koriste se materijalizovane mjere kao što su reporteri (mjerke), a sljedivost se obezbjeđuje korištenjem optičke interferometrije za određivanje dužine reportera u odnosu na navedenu talasnu dužinu svjetlosti lasera. 
Različiti nivoi etalona u lancu sljedivosti prikazani su na slici. Međunarodni pregled svih mjernih etalona ne postoji.

Slika 1. Lanac sljedivosti [4]
Lanac sljedivosti je neprekidni lanac poređenja, pri čemu je kod svakog poređenja izražena nesigurnost. 

Ovim se obezbjeđuje da rezultat mjerenja ili vrijednost etalona bude povezana sa referentnim etalonom na višem nivou, koji na kraju završavaju na nivou primarnog etalona.

Industrija u Evropi obezbjeđuje sljedivost na najvišem međunarodnom nivou. Za te svrhe koriste se akreditirane laboratorije. 

Slika 2. Metrološka infrastruktura 

Krajnji korisnik može da dobije sljedivost na najvišem međunarodnom nivou direktno preko nacionalnog mjeriteljskog instituta ili preko sekundarnih kalibracionih laboratorija.  Sljedivost može da se dobije preko laboratorija koje su izvan vlastite zemlje korisnika, na osnovu različitih ugovora o međusobnom priznavanju.
Osnovno sredstvo osiguranja sljedivosti mjerenja je kalibracija mjerila ili referentnih materijala. Kalibracija obuhvata određivanje mjeriteljskih karakteristika mjerila ili referentnog materijala. Ostvaruje se na način direktnog poređenja sa etalonom ili certificiranim referentnim materijalom. Nakon toga izdaje se certifikat o kalibraciji i u većini slučajeva na kalibrisano mjerilo se stavlja naljepnica.
Četiri su osnovna razloga zbog kojih se mjerilo podvrgava kalibraciji:

· Da se uspostavi i dokaže sljedivost.

· Osiguranje da je očitanje mjerila dosljedno sa drugim mjerenjima.

· Određivanje tačnosti očitavanja mjerila.

· Utvrditi pouzdanost mjerila, tj. da li mu se može vjerovati?
Mjerna oprema (uključujući mjerne etalone) potvrđuje se u pogodnim periodima (obično periodično). Intervali potvrđivanja određuju se na bazi stabilnosti, namjene i korištenja.

Najvažniji faktori koji utiču na učestalost potvrđivanja su: 

· vrsta opreme, 

· preporuke proizvođača, 

· trend podataka dobivenih u prethodnim kalibracijama, 

· opisana historija održavanja i servisiranja, 

· opseg i težina korištenja, 

· tendencija trošenja i drifta (sporih promjena karakteristika mjerne opreme u vremenu), 

· učestalost međusobnog poređenja sa ostalom mjernom opremom, a posebno sa mjernim etalonima, 

· učestalost i ozbiljnost vlastitih kalibracija, 

· uslovi okoline (temperatura, vlažnost, vibracije itd.), 

· tačnost mjerenja koja se traže. 

U zavisnosti od rezultata kalibracije za vrijeme prethodnih potvrđivanja, intervali potvrđivanja će se smanjiti kako bi se osigurala neprekidna tačnost. Intervali potvrđivanja se produžuju samo u slučaju kalibracije koja je dala potvrdu da tako nešto neće uticati na tačnost mjerne opreme. [5]
3. Historijski razvoj mjerenja i jedinica mjernih veličina
U drevnom Egiptu 3000 godina p.n.e. na kraljevskom gradilištu graditeljima, odgovornim za građenje hramova i piramida za faraone, prijetila je smrtna kazna ukoliko zaborave ili propuste da kalibrišu standardnu jedinicu dužine, svakog punog mjeseca. Prvi etaloni bili su definisani kao dužina podlaktice od lakta do vrha ispruženog srednjeg prsta vladajućeg faraona uvećana za širinu njegove šake.

Slika 3. Konvencija o metru [6]

Sa razvojem tehnike i tehnologije razvijalo se i mjeriteljstvo, a s njegovim razvojem cijenio se stepen kulture i civilizacije tog područja. Razvijeni su različiti načini da se nešto mjeri. Dužina se mjerila: prstima, pedljima, laktovima itd. Zapremina se mjerila šakom, korpom, dok se težina mjerila sa poznatim predmetima, sjemenkama, plodovima itd. S razvojem komuniciranja i trgovine te seobom stanovništva nastala je zbrka mjernih jedinica. S promjenom kraljeva i kneževa mijenjale su se i mjerne jedinice. Inch je bio određen ukupnom dužinom tri zrna ječma iz sredine ječmenog klasa koje je izvadio kralj Edward II, dok je yard bio udaljenost nosa i palca ispružene lijeve ruke engleskog kralja Henryja I. Antička šuplja mjera litra ili libra bila je i uteg (lat. pondus), tako su nastale razne evropske funte, obzirom da su služile i za mjerenje težine plemenitih metala, postale su i nazivi novca. Engleska funta zove se pound, a označava se sa lb (prema libra). Engleska mjera pinta, poznatija pod turskim imenom oka, bila je jedinica zapremine i težine, ali je bilo nejasno na šta se mislilo. Nejasnoće su izazvale mnoge poteškoće većini stanovništva, osim trgovcima, jer to je bila prilika za mnoga nadmudrivanja. Na primjer, oka vode je jedinica zapremine, oka bakra težine, ali oka žita može biti žito teško jednu oku (napunjenu vodom) ili koliko žita stane u zapreminu od jedne oke.

Slika 4. Ovogodišnji poster za svjetski dan Metrologije [9] 

A tous les temps, á tous les peuples (za sve vremena, za sve narode). Zamisao o stvaranju jedinstvenog mjernog sistema neovisnog o strukturama, krajevima, kraljevima i vremenima bila je jedna od tekovina francuske revolucije.

Metar (grč. metron – mjera) nazvana je jedinica dužine koja je 40-milioniti dio dužine meridijana. Metrom su određene i jedinice kvadratni i kubni metar. Jedinica mase zapremine (tada se još zvala težina) bio je kubni centimetar vode na temperaturi od 4(C, ta jedinica je nazvana gram (grč. gram – naziv antičke jedinice težine). Hiljadu puta veća jedinica nazvana kilogram (grč. kilioi – hiljada) počela se odmah primjenjivati jer je gram za mnoge primjene premala jedinica. 

Materijalne pramjere (etaloni, prototipovi) napravljene su 1799. godine i pohranjene u Arhivu Francuske Republike, pa su nazvane arhivski metar i arhivski kilogram. U Europi se uvidjela prednost tzv. francuskih mjernih jedinica, pa je krajem 1870. godine sazvana međunarodna konferencija da razmotri taj problem. Dok 20.maja 1875. godine predstavnici sedamnaest zemalja potpisali su tzv. Konvenciju o metru, u kojoj su usvojene jedinice dužine – metar i mase – kilogram. Osnovan je Međunarodni ured za mjere i tegove (Buereau International des Poids et Mesures, BIPM), sa sjedištem u Sevresu kraj Pariza, koji je stvorio Konevnciju o metru pod okriljem generalne konferencije za mjere i tegove (Conférence Générale des Poids et Mesures, CGPM) i nadzorom međunarodnog komiteta za mjere i tegove (Comité International des Poids et Mesures, CIPM).
Od 17. augusta 2016. godine je 58 država potpisnica BIPM-a i 42 IMEKO-a (International Measurment Conferedation, IMEKO), međunarodnom mjernom konfederacijom. [7] 

20. maj se obilježava kao svjetski dan Metrologije. Ovogdišnja tema je Mjere transporta, tema je odabrana jer transport igra ključnu ulogu u modernom svijetu. Projekat Svjetski dan Metrologije ostvaruju zajednički BIPM i OIML (Organisation Internationale de Métroligie Légale, OIML). [8]
4.  Historijski razvoj mjerenja u Bosni i Hercegovini 
U Turskom carstvu u kome je gotovo pet vijekova pripadala i Bosna i Hercegovina postojao je sistem za mjere i mjerenja. Pristupanjem Konvenciji o metru pristupilo se uvođenju metarskog sistema u Turskoj (1875. godine) pa i u turskim oblastima u granicama Bosne i Hercegovine (do 1878. godine). Zbog zamjene brojnih jedinica i konfuzije koja je time nastala, Turska istupa iz Konvencije 1894. godine, te ponovo pristupa 1933. godine. Evropske mjerne jedinice i mjeriteljski sistem u naše krajeve donosi Austro-Ugarska koja je odlukom Berlinskog kongresa dobila pravo da zaposjedne BiH i njome upravlja (1878. godine do 1918. godine), a bila je jedna od država koja je potpisala Metarsku konvenciju i ratificirala je u Budimpešti 31. decembra 1875. godine.

Slika 5. Pristup Jugoslavije (Bosne i Hercegovine) metarskoj konvenciji [10]
U februaru 1908. godine izvršena je aneksija BiH.  Uspostavljanjem Sabora i Zemaljske vlade za Bosnu i Hercegovinu dolazi i do usvajanja i proglašavanja Zakona o mjerama za Bosnu i Hercegovinu (5.4.1911) Nakon toga su usvajani zakoni o mjerama u Kraljevini SHS, Kraljevini Jugoslaviji, i SFRJ. 1992. godine osnovan je Zavod za standardizaciju, mjeriteljstvo i patente –ZSMP, koji se sastojao od:
· Sektora standardizacije

· Sektora mjeriteljstva

· Sektora za patente

U novembru 2000. godine donesena je Odluka o organizaciji standardizacije, mjeriteljstva, akreditacije i intelektualnog vlasništva u BiH od strane tadašnjeg visokog predstavnika. 2001. godine Parlamentarna skupština BiH usvaja set zakona:
· Zakon o osnivanju Instituta za standarde, mjeriteljstvo i intelektualno vlasništvo BiH

· Zakon o osnivanju instituta za akreditiranje BiH

· Zakon o akreditiranju BiH

· Zakon o standardizaciji BiH

· Zakon o mjeriteljstvu BiH

· Zakon o mjernim jedinicama BiH

Institut za mjeriteljstvo Bosne i Hercegovine predstavlja državni mjeriteljski institut u BiH, direktno odgovoran Vijeću ministara Bosne i Hercegovine.

Entitetske institucije za mjeriteljstvo:

· Zavod za mjeriteljstvo Federacije Bosne i Hercegovine, uspostavljen u okviru resornog ministarstva Vlade Federacije Bosne i Hercegovine.

· Zavod za metrologiju i standardizaciju Republike Srpske, uspostavljen u okviru resornog ministarstva Vlade Republike Srpske.

Slika 6. Organizaciona uređenost metrološkog sistema u BiH [3]
5. Evropske metrološke organizacije
EUROMET (European Metrology Collaboration) je udruženje osnovano 1983.godine, pod čijim pokroviteljstvom sarađuju nacionalni metrološki instituti EU i EFTA (Evropsko udruženje za slobodnu trgovinu). Sada se zove EURAMET, okuplja 37 članica. [11]

Slika 7. Evropske metrološke organizacije [4]
Osnova saradnje su projekti koji se odnose na istraživanja, međulaboratorijska poređenja i studije sljedivosti. Projektima upravljaju tzv. izvještajne grupe koje imaju po jednog člana iz svake zemlje. One čine osnovu ekvivalentnosti između NMI i evropske sljedivosti. 

EA (European Cooperation for Accreditation) je ključna organizacija akreditacionih tijela u Evropi zasnovana na međusobnim sporazumima i nadzorom kroz međusobne posjete. 
Namjera je da ispitivanja i kalibracije koja se provode u laboratoriji u nekoj zemlji budu prihvaćeni i priznati od vlasti i industrije u svim ostalim zemljama članicama. 

Metrološka infrastruktura u većini zemalja se sastoji od Nacionalnih metroloških instituta (NMI), referentnih i akreditovanih laboratorija. 

Nacionalni mjeriteljski institut, NMI, je institut koji je nacionalnom odlukom određen za razvijanje i održavanje nacionalnih etalona jedne ili više veličina.

NMI predstavlja zemlju na međunarodnm nivou u odnosima sa nacionalnim mjeriteljskim institutima drugih zemalja, u odnosima sa regionalnim mjeriteljskim organizacijama (RMO) i sa BIPM. 

Mnogi NMI ostvaruju primarne etalone osnovnih i izvedenih jedinica na najvišem međunarodnom nivou, dok neki NMI ostvaruju neke jedinice koristeći sekundarne etalone sljedive do drugih NMI.

Nacionalni mjeriteljski instituti, NMI su tipično odgovorni za:
· distribuciju jedinica Sl akreditovanim laboratorijama, industriji, univerzitetima, zakonodavstvu i dr.

· istraživanje u mjeriteljstvu i razvoj novih i poboljšanih etalona (primarnih i sekundarnih) i mjernih metoda

· učestvovanje u komparacijama na najvišem međunarodnom nivou

· održavanje opšte strukture nacionalne hijerarhije kalibracija/sljedivosti (Nacionalni mjeriteljski sistem).

Bosna i Hercegovina je također članica EURAMET-a. 
Posjeduje nacionalne standarde za:

La metrologia non é scienza, é un incubo.

(Metrology is not a science; it’s a nightmare).

(Metrologija nije nauka, to je noćna mora).

-G. De Sanctis [12]
Ovim riječima počinje knjiga Historija Metrologije koju je napisao Livio C. Stecchini. 

Zaključak:
Obzirom na obimnost metrologije kao nauke, za neke je to prava noćna mora. Ali je skoro nemoguće opisati bilo kakvu pojavu bez oslanjanja na mjerenje: mjeri se težina pisma, pritisak u gumama, sobna temperatura, procenat alkohola, itd. Značaj mjerenja kao praktične tehničke djelatnosti od prvenstvene je važnosti kako u svakodnevnom životu tako i u svim područjima privrede i nauke. Stoga je ona jako važna za sve nas.

